Discovery verkoop aandele in aanloop tot nuwe bank | Netwerk24
Discovery verkoop aandele in aanloop tot nuwe bank
Deur Hanlie Stadler 08 November 2018 18:02
Discovery gaan tot R1,85 miljard in ’n versnelde boekbou-aanbod invorder om FirstRand te betaal vir sy belang in Discovery Bank, wat volgende week bekend gestel word.
Die uitvoerende hoof van Discovery, Adrian Gore.
Die Omsigtigheidsowerheid (voorheen die registrateur van banke) het bepaal dat Discovery nie ’n bank bekend mag stel voordat FirstRand sy 25,01%-belang daarin verkoop het nie omdat die twee maatskappye teen mekaar sal meeding.
Discovery en FirstRand het nou ooreengekom dat Discovery FirstRand se belang koop, sowel as die 25,01%-belang wat FirstRand in die gesamentlike onderneming vir Discovery-kredietkaarte besit.
Discovery moet altesame R1,85 miljard aan FirstRand betaal, wat gefinansier gaan word deur die uitreiking van aandele.
Die aandele word by kwalifiserende beleggers geplaas. Dit is dus nie ’n aanbod vir lede van die publiek nie.
Die boekbou open nou en sal ook so gou as moontlik gesluit word.
Rand Merchant Insurance Holdings (RMI), wat tans 25% van Discovery besit, het aangedui dat hy tot R464 miljoen se aandele sal koop.
Uitvoerende direkteure van Discovery, waaronder Adrian Gore, uitvoerende hoof van Discovery, Barry Swartzberg, uitvoerende hoof van Vitality, en Herschel Mayers, uitvoerende hoof van Discovery Life, sal altesame tot R240 miljoen se aandele koop. Die direkteure besit tans 13% van Discovery. Dit moet nog op die jaarvergadering deur aandeelhouers goedgekeur word.
Meer oor: Rmi | Firstrand | Discovery | Discovery Bank | Adrian Gore | Banke | Reserwebank